钦定古今图书集成/明伦汇编/交谊典/第081卷 > 性理会通 > 《答陈生书》前人
## 钦定古今图书集成/明伦汇编/交谊典/第081卷 > 性理会通 > 《答陈生书》前人

愈白陈生足下：“今之负名誉享显荣者，在上位几人？
足下求速化之术，不于其人，迺以访愈，是所谓借听
于聋，求道于盲。虽其请之勤勤，教之云云，未有见其
得者也。愈之志在古道，又甚好其言辞，观足下之书
及十四篇之诗，亦云有志于是矣。而其所问则名，所
慕则科，故愈疑于其对焉。虽然，厚意不可虚辱，聊为”
足下诵其所闻。盖君子病乎在己而顺乎在天，待己
以信而事亲以诚。所谓病乎在己者，仁义存乎内。彼
圣贤者，能推而广之，而我蠢焉为众人。所谓顺乎在
天者，贵贱穷通之来，平吾心而随顺之，不以累于其
初。所谓待己以信者。己果能之，人曰不能，勿信也。己果不能，人曰“能之，勿信也。”孰信哉？信乎己而已矣。所
谓事亲以诚者，尽其心不夸于外，先乎其质而后乎
其文者也。尽其心不夸于外者，不以己之得于外者
为父母荣也，名与位之谓也。先乎其质者，行也。后乎
其文者，饮食甘旨以外物供养之道也。诚者，不欺之
名也，待于外而后为养，薄于质而厚于文，斯其不类
于欺欤？果若是，子之汲汲于科名，以不得进为亲之
羞者，惑也。速化之术，如是而已。古之学者，惟义之问，
诚将学于《大学》。愈犹守是说而俟见焉。愈白。